কখনো কখনো কোনো মুখলিস ব্যক্তিও শিকার হয়ে যান এক ভ্রান্তির। দ্বীনের কোনো বিশেষ শাখায়, নির্দিষ্ট পদ্ধতিতে, কোনো সংগঠন বা সংস্থার সাথে মিলে, অথবা কোনো বড় মুরববীর সম্মান ও ভালোবাসায় তার অধীনে কোনো একজন কাজ করছে। এখন এ কর্মীর মনে আগ্রহ জাগল, অন্য লোকেরাও যেন দ্বীনের ওই শাখায়, ওই সংগঠনের আওতায় কিংবা ওই শাইখের অধীনে কাজ করতে চলে আসে। একদিক থেকে এটা মানুষের স্বভাবজাত অনুভূতি। তবে এ আগ্রহের সঙ্গে সঙ্গে যদি এ মনোভাবও সৃষ্টি হয় যে, অন্য মানুষ তার নিজস্ব দ্বীনী কাজ ছেড়ে দিক, অথবা সেই কাজ বাধাপ্রাপ্ত হোক, তাহলে সেটি সঠিক নয়। আর এটা সম্ভবও নয়।